[{"text_idx": "#000000", "text": "Kongresa flago transdonita al Afriko"}, {"text_idx": "#000001", "text": "UEA ne plu estas en financa krizo, lau\u0306 la g\u0302enerala direktoro dum la vendreda komitata kunveno. Pro subvencio de EU eblos dungi novajn oficistojn kaj ne altigi la kotizon. G\u0302is la fino de au\u0306gusto la komitato deziras vidi raporton pri la reteja renovigo kaj la nova administra sistemo."}, {"text_idx": "#000002", "text": "Dum la sabata Solena fermo simbola kongresa flago estis transdonita al la organizantoj de la venontjara Universala Kongreso en Tanzanio. Foto: Robin van der Vliet"}, {"text_idx": "#000003", "text": "La Universala Kongreso en Torino finig\u0302is sabate antau\u0306tagmeze per la tradicia Solena Fermo, dum kiu simbola kongresa flago estis transdonita al la organizantoj de la venontjara Universala Kongreso."}, {"text_idx": "#000004", "text": "Lau\u0306 takso de c\u0302eestintoj, la kongreso estis bone organizita, la kongresejo tau\u0306ga kaj la varmo malpli terura ol oni povis timi. La nombro de kongresanoj (alig\u0302is iom pli ol 1300 personoj) estis relative kontentiga, se pensi pri la lastatempaj tendencoj."}, {"text_idx": "#000005", "text": "La meza ag\u0302o de la kongresanoj kiel c\u0302iam estis alta, kaj la plej multaj kongresanoj venis el ric\u0302aj okcidentaj landoj."}, {"text_idx": "#000006", "text": "Okazis dum la kongreso kelkaj gravaj librolanc\u0302oj, pri kiuj raportis la kongresa kuriero. En la jam tradicia futbala matc\u0302o la reprezentantoj de la esperantistoj c\u0302i-foje per la ciferoj 6-3 venkis la lokan teamon, kiu konsistis el enmigrintoj el Peruo."}, {"text_idx": "#000007", "text": "Malpli kontentiga estis la urbestra akcepto, kiun ne partoprenis la urbestro mem, sed nur urba oficisto, kiu alvenis kun duonhora malfruo. Mankis sufic\u0302aj sidlokoj, kaj la modestan mang\u0302on pagis privata esperantisto el propra pos\u0302o."}, {"text_idx": "#000008", "text": "Lau\u0306dojn de c\u0302eestintoj aliflanke ricevis la Esperantologia konferenco, okazinta j\u0302au\u0306de kaj vendrede. Dum g\u0302i Jouko Lindstedt proponis \u201dliberig\u0302i de interlingvistiko\u201d."}, {"text_idx": "#000009", "text": "Lau\u0306 li estas pli sencohave kaj rezultopromese esplori la aspektojn de Esperanto kadre de ordinaraj branc\u0302oj de lingvistiko, kaj ec\u0302 etnografio kaj sociologio. Tiam Esperanto lau\u0306 li prezentig\u0302as paralele al realaj lingvaj fenomenoj, ne paralele al lingvoprojektoj verdire surpaperaj."}, {"text_idx": "#000010", "text": "S\u0302atataj estis ankau\u0306 pluraj el la koncertoj. Inter la plej popularaj sendube estis tiu de J\u0302omart kaj Natas\u0302a, kiu en mardo plenigis la salonon Lapenna."}, {"text_idx": "#000011", "text": "En vendredo okazis la dua kunsido de la komitato de UEA. Dum g\u0302i estis pritraktita raporto de la komisiono pri financo, kiu starigis al la asocio kelkajn urg\u0302ajn taskojn plenumendajn antau\u0306 la fino de la jaro. Temas pri la reteja renovigo kun la nova administra sistemo, plibonigo de la kongresa organizado, plenumo de la kondic\u0302oj de la administra subvencio de EU por certigi g\u0302ian ricevon en 2024 kaj 2025 \u2013 kaj pretigo de nova strategia plano, kiu mankas de pluraj jaroj."}, {"text_idx": "#000012", "text": "Lau\u0306 la raporto de la komisiono pri financo, c\u0302io tio rilatas al la modernigo de la labormetodoj de la asocio, kaj konsistigas \u201durg\u0302an defion por dau\u0306ra kresko de la membraro\u201d kaj estas \u201desenca motoro de nia financa stabileco\u201d."}, {"text_idx": "#000013", "text": "La rezultoj de la reteja renovigo, kiu estis lanc\u0302ita en 2013, lau\u0306 la raporto estu testitaj ene de unu monato, g\u0302is la fino de au\u0306gusto. Tiu testado inkluzivu \u201dc\u0302iujn interkonsentitajn funkciojn, konektadon al librotena sistemo, retan dezajnon, transmigron de datumoj kaj g\u0302ian facilan uzeblecon por oficistoj\u201d. Poste oni decidu, c\u0302u lanc\u0302i la novan Akso-sistemon au\u0306 tute rezigni pri g\u0302i."}, {"text_idx": "#000014", "text": "Dum la diskuto pri la reteja renovigo kaj la nova administra sistemo montrig\u0302is, ke la pluiron de la projekto malhelpis interalie manko de fido inter respondeculoj flanke de UEA kaj TEJO. Samtempe TEJO insistas ke la sistemo estas preta por ekuzo lau\u0306 la interkonsentitaj kondic\u0302oj, dum reprezentantoj de UEA trovas, ke g\u0302i plu havas gravajn mankojn."}, {"text_idx": "#000015", "text": "\u2013 La estraro multe laboris por povi veni al decido. Tio inkluzivis ke ni konsultis specialistojn pri komputilaj sistemoj, kaj venis al ni multaj demandoj. Fakuloj ne povis kompreni, kiel estas organizita ekzemple la dokumentado, diris la prezidanto de UEA, Duncan Charters."}, {"text_idx": "#000017", "text": "Lau\u0306 li la estraro de UEA nun serc\u0302as plian eksteran spertulon, kiu povus doni siajn fakajn vidpunktojn pri la sistemo. Krome lau\u0306 li gravas, ke la plia prizorgo de la sistemo post eventuala ekfunkciigo estu garantiita."}, {"text_idx": "#000018", "text": "\u2013 Ni deziras doni al la g\u0302enerala direktoro personon, kiun li povas fidi kiel kunlaboranton, kunaganton, se ni akceptos la transiron de la malnova sistemo al nova, diris Charters."}, {"text_idx": "#000019", "text": "La g\u0302enerala direktoro de UEA, Martin Scha\u0308ffer, listigis mankojn, kiuj lau\u0306 li trovig\u0302as en la proponata sistemo:"}, {"text_idx": "#000020", "text": "\u2013 Se ni transirus al Akso, ni devus komplete rezigni pri pagoj per UEA-konto, c\u0302ar la du sistemoj ne kongruas. Libroservo en la nova sistemo ne ekzistas, kongresa servo ne ekzistas, tion ni devas konsideri. Mi certe pensas, ke g\u0302is la 31-a de au\u0306gusto absolute ne eblos fari ion ajn."}, {"text_idx": "#000022", "text": "\u2013 G\u0302is ni havas solvon, la financa respondeco pri la oficisto kaj disvolvado restas c\u0302e TEJO. Ankau\u0306 ni s\u0302atus ke UEA havu pli bonan sistemon, ec\u0302 se tio ne estos Akso."}, {"text_idx": "#000023", "text": "Dietrich Weidmann, komitatano A por Svisio argumentis ke c\u0302iuokaze necesas klara limdato, por ke la projekto komencita en 2013 iam estu finita."}, {"text_idx": "#000024", "text": "\u2013 Oni povas diskuti, c\u0302u necesas unu plia monato, sed ni havis jam nau\u0306 jarojn, do mi pensas, ke se ni ne metas iun daton, ni atendos denove nau\u0306 jarojn."}, {"text_idx": "#000025", "text": "La komitato fine akceptis la rekomendojn de la komisiono pri financo sens\u0302ang\u0302e, do kun la postulo testi la rezultojn de Akso g\u0302is la fino de au\u0306gusto, kaj plenumi la aliajn urg\u0302ajn taskojn g\u0302is la fino de la jaro. La finajn konkludojn pri nova administra sistemo la komitato faros en aparta kunsido la 23-an de septembro."}, {"text_idx": "#000026", "text": "Dum la diskuto Rube\u0301n Sa\u0301nchez, komitatano A por Argentino, demandis pri la financa situacio de la asocio:"}, {"text_idx": "#000027", "text": "\u2013 Antau\u0306longe UEA maldungis dungitojn pro supozata financa krizo, nun oni parolas pri dungi denove. C\u0302u UEA estas en krizo au\u0306 ne?"}, {"text_idx": "#000028", "text": "Unue respondis prezidanto Duncan Charters:"}, {"text_idx": "#000030", "text": "Kompletigis g\u0302enerala direktoro Martin Scha\u0308ffer:"}, {"text_idx": "#000031", "text": "\u2013 UEA ne plu estas en financa krizo, tion jam montras la spezokontoj de la lastaj tri jaroj. Poste la komitato decidos pri la membrokotizoj, kaj ni proponos ne altigi. Pri dungoj temas c\u0302efe pri tio, ke oni serc\u0302as fakulojn pri iu speciala temo. La antau\u0306aj dungitoj au\u0306 intertempe pensiig\u0302is, au\u0306 ne havas la sciojn, kiuj bezonatas. Krome ne temas pri longedau\u0306raj dungoj."}, {"text_idx": "#000032", "text": "Poste la komitato efektive decidis ne altigi la membrokotizojn por 2024, kvankam la kostoj en Nederlando altig\u0302is je 10 procentoj. La komitato decidis ankau\u0306 pri la konsisto de la nova elekta komisiono, kiun eniris Renato Corsetti, Guy Matte kaj Margareta Z\u030celve."}, {"text_idx": "#000034", "text": "La komitato sens\u0302ang\u0302e aprobis rezolucion pri la kongresa temo \u201dEnmigrado \u2013 kunfluo de homaj valoroj\u201d. Lau\u0306 la rezolucio, la kongreso \u201dagnoskas la historian valoron de inters\u0302tataj migradoj c\u0302ie ajn en la mondo, c\u0302ar per tiuj migradoj kunfluis homaj valoroj \u2013 migrado estas bazo por la evoluo de la homaro\u201d."}, {"text_idx": "#000035", "text": "Samtempe la rezolucio kun zorgo konstatas, ke lau\u0306 statistiko la nombro de rifug\u0302intoj en la mondo pasintjare unuafoje superis 100 milionojn. \u201dLa cifero kreskas de jaro al jaro. Ni avertas, ke pro la klimats\u0302ang\u0302ig\u0302o pli kaj pli da homoj estos devigataj forlasi siajn hejmojn.\u201d"}, {"text_idx": "#000036", "text": "La rezolucio estas pli ampleksa kaj detala ol kutime, sed lau\u0306 la c\u0302efa au\u0306toro, la j\u0302urnalisto Thomas Bormann, g\u0302i estos bone uzebla en la eksteraj rilatoj de UEA kun aliaj organizaj\u0302oj. Por aliaj celoj ekzistas iom malpli longa versio, kiu interalie estis voc\u0302legita kaj aplau\u0306de akceptita de la kongresanoj en la solena fermo."}, {"text_idx": "#000037", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000038", "text": "Ukrainio sur la podio en Torino"}, {"text_idx": "#000041", "text": "Gratulon al la kongresa flago transdonita al Afriko"}, {"text_idx": "#000042", "text": "109a UK en Afriko estos historia okazo de Esperanto-movado,c\u0302ar g\u0302i estos unuafoja UK en la vasta kontinento Afriko."}, {"text_idx": "#000043", "text": "S\u0302ajnas ke oni ne anoncis en Torino, kie okazos UK en 2025. En la pasinteco tia anonco okazis minimume du jarojn pli frue. La decido pri UK en Tanzanio en 2024 estas escepto, c\u0302ar oni faris tiun decidon c\u0302i-jare, sed tiu UK estas escepta ankau\u0306 en aliaj rilatoj. Torino estis elektita por UK jam en decembro 2020. Lau\u0306 la supra raporto unu el la urg\u0302aj postuloj de la financa komisiono estis \u201cplibonigo de la kongresa organizado\u201d. Unu signo, ke fakte okazis malplibonig\u0302o estas, ke nenio estas sciata pri UK post du jaroj, ec\u0302 ne pri kandidatoj. Eble ne estas tiaj?"}, {"text_idx": "#000047", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]